[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 21.9.2009

COM(2009) 484 окончателен

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в рамките на Комисията по риболова в североизточните части на Атлантическия океан

ОБЯСНИТЕЛЕН МЕМОРАНДУМ

Съгласно член 300, параграф 2, втора алинея от Договора за ЕО решенията относно позициите, които трябва да се възприемат от името на Общността в рамките на регионалните организации за управление на рибарството, когато от последните се изисква да приемат решения с правни последици, с изключение на решенията, които допълват или изменят тяхната институционална рамка, се вземат от Съвета, с квалифицирано мнозинство, по предложение на Комисията.

С оглед на това задължение и в съответствие с подобни решения на Съвета и предложения на Европейската комисия за други регионални организации за управление на рибарството, Европейската комисия предлага настоящото решение, за да се определи позицията на Общността, която да бъде възприета в рамките на Комисията по риболова в североизточните части на Атлантическия океан. Настоящото предложение следва същия подход като тези за другите регионални организации за управление на рибарството с цел да се осигури съгласуваност.

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в рамките на Комисията по риболова в североизточните части на Атлантическия океан

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37 във връзка с член 300, параграф 2, втора алинея от него,

като взе предвид предложението на Комисията,

като има предвид, че:

(1) Съгласно член 33 от Договора за ЕО във връзка с член 32 от него една от целите на Общата политика в областта на рибарството е да се гарантира снабдяването. Регламент (ЕО) № 2371/2002[1] предвижда, че Общността прилага подхода на предпазливостта при приемането на мерки, предназначени да защитят и опазят живите водни ресурси, да позволят тяхната устойчива експлоатация и да сведат до минимум отражението на риболовната дейност върху морските екосистеми. Освен това в него се посочва, че Общността се стреми към постепенното прилагане на подход на основата на екосистемите към управлението на рибарството и към осигуряване на принос за развитието на ефективна риболовна дейност в рамките на икономически жизнеспособен и конкурентноспособен сектор на рибарството и аквакултурите, като гарантира добър жизнен стандарт на лицата, които зависят от риболовните дейности, и като същевременно отчита интересите на потребителите.

(2) С Решение 81/608/ЕИО[2] Европейската общност прие Конвенцията за бъдещо многостранно сътрудничество в областта на риболова в североизточната част на Атлантическия океан от 1982 г., която бе изменена през 2005 г. С Конвенцията се създава Комисия по риболова в североизточните части на Атлантическия океан (NEAFC), която е натоварена с изготвянето ако е подходящо на препоръки относно риболова, извършван извън зоните под юрисдикцията на договарящите се страни и която може да прави препоръки относно риболова, извършван в зоната под юрисдикцията на договарящите се страни, предназначени да се гарантира дългосрочното опазване и оптималното използване на рибните ресурси в зоната на Конвенцията, като се осигурят трайни икономически, екологични и социални ползи. Общността може да бъде правно обвързана от тези препоръки.

(3) Съгласно член 300, параграф 2, втора алинея от Договора за ЕО позицията на Общността в органи, създадени съгласно регионални споразумения в областта на рибарството и от които се изисква да приемат решения с правни последици, без обаче последните да изменят институционалната рамка на въпросните споразумения, трябва да се определи с решение на Съвета, с квалифицирано мнозинство, по предложение на Комисията.

РЕШИ:

Член 1

Позицията, която ще бъде приета от името на Общността в Комисията по риболова в североизточната част на Атлантическия океан, когато от тази комисия се изисква да приема решения с правни последици, е определена в приложението към настоящото решение.

Член 2

Позицията на Общността, определена в приложението към настоящото решение, се оценява и при необходимост се преразглежда от Съвета по предложение на Комисията най-късно за годишното събрание на Комисията по риболова в североизточната част на Атлантическия океан през 2014 г.

Съставено в Брюксел […] година.

За Съвета

Председател

ПРИЛОЖЕНИЕ

Позиция на Общността в Комисията по риболова в североизточните части на Атлантическия океан

1. Принципи

В рамките на NEAFC Европейската общност:

a) действа в съответствие с целите, преследвани от Общността в рамките на Общата политика в областта на рибарството, по-специално чрез подхода на предпазливостта за осигуряване на устойчива експлоатация на видовете, регулирани от NEAFC, за насърчаване на постепенното прилагане към управлението на риболова на подход на основата на екосистемите и за свеждане до минимум на въздействието на риболовната дейност върху морските екосистеми, както и чрез насърчаване на икономически жизнеспособен и конкурентноспособен сектор на рибарството в Общността, като гарантира добър жизнен стандарт на лицата, които зависят от риболовните дейности, и същевременно отчита интересите на потребителите;

б) гарантира, че мерките на NEAFC са в съответствие с целите на Конвенцията NEAFC;

в) гарантира, че мерките на NEAFC са съобразени с международното право и по-специално с разпоредбите на Конвенцията на ООН по морско право, Споразумението на ООН, отнасящо се до съхранението и управлението на трансграничните и далекомигриращите рибни запаси, както и със Споразумението за насърчаване на спазването на международните мерки за опазване и управление от риболовните кораби в открито море;

г) насърчава съгласувани позиции в рамките на регионалните организации за управление на рибарството;

д) стреми се към полезно взаимодействие с политиката, която Общността провежда като част от своите двустранни отношения с трети държави в областта на рибарството, и осигурява съответствие с политиката си на външни отношения;

е) осигурява спазването на международните ангажименти на Общността.

2. Насоки

Ако е необходимо, Европейската общност подкрепя приемането на следните мерки от страна на NEAFC:

a) мерки за опазване и управление на рибните ресурси в регулаторната зона на NEAFC и когато е подходящо в зоната на Конвенцията NEAFC въз основа на най-добрите налични научни становища, включително ОДУ и квоти за видове, регулирани от NEAFC. При необходимост се обмислят специфични мерки за запаси, изложени на свръхулов, за да се избегне нарастване на риболовната дейност;

б) мерки за закрила на уязвими морски екосистеми в регулаторната зона на NEAFC в съответствие с резолюциите на Общото събрание на ООН;

в) мерки за засилване на наблюдението, контрола и надзора в регулаторната зона на NEAFC с цел подобряване изпълняването на мерките на NEAFC;

г) укрепване на действията срещу ННН риболовни дейности;

д) разработване на съвместни подходи с други регионални организации за управление на рибарството, включително Организацията за риболова в северозападните части на Атлантическия океан, Северноатлантическата организация за опазване на сьомгата и Международната комисия за опазването на видовете риба тон в Атлантическия океан;

е) допълнителни технически мерки, основани на становища на Международния съвет за изследване на морето;

ж) постоянно осъвременяване на NEAFC след преглед на дейността ѝ.

[1] ОВ L 358, 31.12.2002 г., стр. 59.

[2] ОВ L 227, 12.8.1981 г., стр. 21.